Quan en un procés penal, incoat per un fet cobert per l'assegurança de responsabilitat civil de subscripció obligatòria en la circulació de vehicles de motor, es declari la rebel·lia de l'acusat, o recaigui sentència absolutòria o una altra resolució que hi posi fi, de manera provisional o definitiva, sense declaració de responsabilitat, si el perjudicat no ha renunciat a l'acció civil ni l'ha reservat per exercir-la separadament, abans d'acordar l'arxivament de la causa, el jutge o tribunal que n'hagi conegut ha de dictar interlocutòria, en què s'ha de determinar la quantitat líquida màxima que es pot reclamar com a indemnització dels danys i perjudicis soferts per cada perjudicat, emparats per l'assegurança de subscripció obligatòria i segons la valoració que correspongui d'acord amb el sistema de valoració de l'annex d'aquesta Llei.
Aquesta interlocutòria s'ha de dictar a la vista de l'oferta motivada o de la resposta motivada de l'assegurador o del Consorci de Compensació d'Assegurances, i ha de contenir la descripció del fet, la indicació de les persones i vehicles que hi van intervenir i dels asseguradors de cadascun d'aquests.
En tot cas, abans que es dicti la interlocutòria, si en les actuacions no consta cap oferta motivada o resposta motivada segons les prescripcions d'aquesta Llei, el jutge ha de convocar els perjudicats i possibles responsables i els seus asseguradors, inclòs, si s'escau, el Consorci de Compensació d'Assegurances, a una compareixença en el termini de cinc dies, a fi que es pugui aportar l'oferta o la resposta motivada, o fer les al·legacions que considerin convenients.
Si en la compareixença es produeix un acord entre les parts, l'ha d'homologar el jutge amb els efectes d'una transacció judicial.
Si no hi ha acord, s'ha de dictar interlocutòria de quantia màxima en el termini de tres dies des de la terminació de la compareixença i no es pot interposar cap recurs en contra.
Quan en un procés penal incoat per un fet cobert per l'assegurança de responsabilitat civil de subscripció obligatòria en la circulació de vehicles de motor es declari la rebel·lia de l'acusat, o es dicti una sentència absolutòria o una altra resolució que l'exhaureixi, provisionalment o definitivament, sense declaració de responsabilitat, si el perjudicat no ha renunciat a l'acció civil ni l'ha reservada per exercir-la separadament, abans d'acordar l'arxiu de la causa, el jutge o tribunal que hagi conegut de la causa ha de dictar una interlocutòria, en què s'ha de determinar la quantitat líquida màxima que es pot reclamar com a indemnització dels danys i perjudicis soferts per cada perjudicat, emparats per la dita assegurança de subscripció obligatòria.
Aquesta interlocutòria ha de contenir la descripció del fet i la indicació de les persones i els vehicles que hi van intervenir i dels asseguradors de cadascun.
Si no es pot assenyalar la quantia de la indemnització per falta d'elements probatoris o perquè els existents s'hagin emès sense possibilitat d'intervenció dels interessats, la interlocutòria esmentada en el paràgraf anterior només es pot endarrerir pel temps imprescindible perquè amb audiència i intervenció dels perjudicats i dels asseguradors es portin a terme les comprovacions que es considerin necessàries, d'ofici o a petició de part.
La interlocutòria a què es refereixen els paràgrafs anteriors no pot ser objecte de recurs.